Avivor

**Avivor** je specijalizirani grabežljivac ptica, pri čemu ptice čine veliki dio njegove prehrane. Takve životinje koje većinom jedu ptice potiču iz različitog niza grupa.

## Ptice
Ptice koje su specijalizirani predatori drugih ptica uključuju određene sokolove i jastrebove. Opće karakteristike ptičjih avivora uključuju oblik lubanje koji je dobro prilagođen za hvatanje i gnječenje kljunom, iako nije posebno dobro strukturiran za pokrete uvijanja vrata. Ptičje grabljivice također imaju tendenciju pokazivanja većeg seksualnog dimorfizma od drugih grabljivica, pri čemu su ženke veće od mužjaka.

Neki avivori iz skupine ptica poput šikre, besre, jastreba kobca i američkog kobca hvataju svoj plijen leteći iz zaklona na drvetu ili grmlju, iznenađujući ga. Nasuprot tome, krški soko lovi na otvorenom prostoru hvatajući ptice horizontalnom potjerom. Šareni soko će koristiti i zasjedu i duže letove. Sivi soko zaranja na ptice u letu s velike visine brzinama koje mogu prelaziti 300 km/h.

Izumrli Haastov orao s Novog Zelanda lovio je velike vrste ptica neletačica u regiji, poput moe.

## Sisari
U određenim biotopima, ptice čine glavninu prehrane raznih mesoždera, npr. odraslih morskih leoparda koji uglavnom love pingvine, arktičke lisice koje žive u obalnim područjima gdje obiluju kolonije njorki, galebova i drugih morskih ptica, te hermelina na Novom Zelandu protiv kojih su ptice neletačice poput takahēa i kivija bespomoćne. Ostali sisari koji povremeno love ptice uključuju većinu mesoždera; brojne primate, od lorisa i noćnih majmuna, preko babuna i čimpanzi, do ljudi; orke; oposume i druge torbare; pacove i druge glodare; ježeve i druge insektivore i šišmiše.

Brojne vrste sisara su specijalizovani predatori ptica. Karakal i serval, mačke srednje veličine, poznati su po svojoj sposobnosti skakanja koju koriste za hvatanje ptica u letu, ponekad i dvije odjednom. Domaće mačke ponekad mogu postati specijalisti za ubijanje ptica ako drugi plijen nije dostupan. Neki mesožderi, uključujući crvenu lisicu i kunu, poznati su po tome što ubijaju suvišan broj ptica. Kruuk (1972) je primijetio da su četiri crvene lisice ubile 230 riječnih galebova u jednoj noći u jednoj koloniji na obali Cumberlanda, dok je manje od 3% mrtvih galebova pokazivalo bilo kakve znakove da su pojedeni.https://books.google.com/books?id=WyuGvS66mLwC&dq=fox+terns+surplus+killing&pg=PA736 Vjeruje se da je veliki večernjak prijetnja malim pticama selicama u letu na nebu južne Evrope.

Mnogi sisari, poput vjeverica, majmuna i kuna zlatica, također se hrane ptičjim jajima i mladima kada im se za to ukaže prilika.

## Vodozemci
Kljovasta žaba *[[Limnonectes megastomias]]* lovi ptice i insekte.

## Člankonošci
Uočeno je da su razne grupe člankonožaca avivori, mada ptice ne čine većinu ishrane nijednog člankonošca; u toj skupini nije otkriven nijedan striktni avivor.

Smatra se da je tarantula *[[Theraphosa blondi]]* je avivor, ali da rijetko lovi ptice. Međutim, uočeno je da druge vrste paukova konzumiraju ptice koje uhvate; veliki pauci iz porodice Araneidae, kao što je su pripadnici potporodice Nephilinae, konzumiraju male ptice poput pripadnika *[[Lonchura]]* i drugih zeba. Zabilježeno je i da *[[Avicularia]]*, još jedna vrsta tarantule, konzumira ptice.

Stonoga s ostrva Phillip (*[[Cormocephalus coynei]]*) nazvana je "divovskom stonogom koja jede ptice"; može konzumirati piliće crnokrile burnice (*[[Pterodroma nigripennis]]*) brzinom između ~2100 i ~3730 mladunaca godišnje, u ukupnoj populaciji stonoga na ostrvu. Postoji teorija da je stonoga uspjela ući u ovu ekološku nišu zbog odsustva endemskih sisara predatora na ostrvu.

Često je uočavano da bogomoljke (Mantodea) hvataju i konzumiraju kolibrije slične veličine; *[[Archilochus colubris]]* je često lovina. Osim toga, i druge vrste ptica postaju žrtve bogomoljki, kao što su grmuše, medosasi, medojedi, muharice, virei i evropski crvendaći.

U rodove avivornih bogomoljki spadaju i sljedeće:
* *[[Coptopteryx]]*
* *[[Hierodula]]*
* *[[Mantis]]*
* *[[Miomantis]]*
* *[[Polyspilota]]*
* *[[Sphodromantis]]*
* *[[Stagmatoptera]]*
* *[[Stagmomantis]]*
* *[[Tenodera]]*

Kokosov rak (*[[Birgus latro]]*) snimljen je kako iz zasjede napada usnulu crvenonogu sulu, lomeći kosti na oba krila svojim kandžama i proždire je zajedno s još 5 kokosovih rakova, koje je možda privuklo komešanje i miris krvi.

## Reference